**”Maangi”**

* Et lokalt forankret projekt på halvøen Sine Saloum med fokus på klima og miljø.
* Plantning af mangrove og events om plastik og miljø.
* Et projekt der afprøver nye samarbejdsformer.

**En ny form for samarbejde**

IKs primære samarbejdspartner er kvindegruppen ”Hitio” i fiskerlandsbyen Facao på halvøen Sine Saloum.

I et samarbejde med 30 medlemmer fra kvindegruppen og en gruppe unge fra Association des Jeunes i to fiskerlandsbyer, vil vi sætte gang i nogle miljøforbedrende aktiviteter til gavn for befolkningen på halvøen.

Som en ny udfordring vil de 2 civilsamfundsgrupper komme til at arbejde sammen med offentligt ansatte fra den statslige struktur, Bureau du Reserve de Sine Saloum.

**Projektets rammer**

Projektet tager udgangspunkt i to hovedaktiviteter:

* plantning af mangrove samt aktiviteter og workshops om plastikforurening.

Både mangroven og plastikforureningen har stor indflydelse på lokalmiljøet på halvøen Sine Saloum.

* Mangroveskoven har mange nyttige funktioner for de mennesker, der bor i området, både for fiskerne og for de, der lever af at dyrke jorden. Mangroven er et naturligt værn mod de storme, som siden 2019 specielt ved slutning af regntiden har raseret ved halvøen. Mangroveskov optager desuden 4-5 gange mere CO2 end almindelig skovbevoksning og er derfor en fordel for klimaet.
* Plastikforureningen - de store mængder plastikaffald, der kommer ind fra skibe i Atlanterhavet og som skyller ind på kysten, men også plastikaffald fra floderne og det almindelige forbrug - skaber problemer for fiskeriet, som er det vigtigste erhverv. Plastikken ødelægger ynglepladser for fisk og havskildpadder, mindsker fangstudbyttet og skader redskaber og net og giver mindre arbejde til de mange kvinder, der er beskæftiget ved salg og bearbejdning af mændenes fangst.

**Fornyet viden i et samarbejde**

* Gennem projektets praktiske del vil de involverede partnere få fornyet viden om miljø og klima med mulighed for at agere selvstændigt og i et samarbejde med andre på fremtidige lokale klima – og miljøudfordringer.
* Forløbet, der er planlagt til at strække sig over 20 måneder, vil give deltagerne mulighed for at opnå ny indsigt i nogle af de miljøforhold, der har stor betydning for befolkningen i deres eget lokalmiljø.
* Projektet vil blive fulgt af og vil engagere de mange danskere, som siden 1990 har været deltagere på IKs temarejser om Natur & befolkning, og hvor man har opholdt sig i små lokalsamfund på halvøen.
* **Indsatsens kontekst.**Sine Saloum deltaet i Senegal, opført på UNESCO’s verdensarvsliste, er et af de største mangrove reservoirer i Afrika og et af de rigeste økosystemer i Vestafrika.
En række små landsbyer ligger langs kysten, og kontrasten her er slående: på den ene side et grønt frodigt landskab og på den anden side store vidder, hvor jorden er ædt af saltet og det stigende havvand. Mangroven er et komplekst og skrøbeligt økosystem, men af den største vigtighed for de mennesker, der bor i området. Plastikforureningen er et stort problem, både langs kysten og inde i landet.
I et par af områdets landsbyer er man begyndt at indsamle plastikaffald, men man har endnu ikke fundet en holdbar løsning på, hvordan man skal håndtere affaldet. Med events og engagement for de unge vil vi støtte en udvikling, der skaber større fokus og bevidsthed på plastikforureningen og behovet for en sortering.

IK har siden 1989 haft kendskab til området og har gennem årene siden 1990 arrangeret temarejser for danskere. Sidst i 2020, hvor vi arrangerede en workshop om kunst med deltagelse af både danske og senegalesiske kunstnere og en fernisering i samarbejde med en forening i landsbyen Sessene.
Under dette sidste ophold, kom en forespørgsel fra en civilsamfundsgruppe i landsbyen Palmarin/Facao om der var mulighed for, at IK kunne indgå i et samarbejde om at bevare mangroven og lave aktiviteter, der handlede om plastikforureningen, det store problem ved kystlandsbyerne. Man ønskede også at diskutere fødevaresikkerhed med udgangspunkt i, at en kvindegruppe havde planer om at etablere en ”Banque Cereales” (kornbank).
Efter afsluttet workshop blev 4 af IKs medlemmer i landet for at holde møder med 1) en lokal kvindegruppe; 2) med folk fra den statslige organisation, Bureau du Reserve (reservatkontoret) og med 3) Palmarin kommune for at drøfte de nærmere omstændigheder og muligheder for at indgå i det foreslåede projekt. Herefter blev der på fransk sammenskrevet et resumé af en projektbeskrivelse i samarbejde med kvindegruppen Hitio og en repræsentant for reservatgruppen.

**Projektfølgegruppe – 3 civile aktører og 1 statslig**Som et led i samarbejdsformen vil der blive dannet en ”projektfølgegruppe” bestående af repræsentanter fra kvindegruppen, de unge, projektets koordinator og repræsentanter fra reservatkontoret.

**En skrøbelig kontekst?**Vi vil ikke karakterisere det nordlige Senegal og regionen Sine Saloum som et område med generel politisk og social usikkerhed, og vi antager derfor ikke, at projektet vil finde sted i en skrøbelig kontekst. Imidlertid vil der kunne opstå ændringer i det planlagte forløb i forbindelse med covid-19, som vi ikke på nuværende tidspunkt kan forudse. Dags dato er man ikke berørt af infektionen i Sine Saloum regionen og infektionsraten i den øvrige del af landet er faldende. Der er ikke erklæret lock-down på Sine Saloum. De berørte områder er først og fremmest Dakar og storbyen Thies, der ligger i en anden region ca. 150 km fra Sine Saloum.

**En indsats der vil styrke flere**

* Projektet vil styrke aktørerne organisatorisk, give dem ny viden samt kapacitetsopbygge. Endvidere vil kvindegruppen, når projektet er slut, have fået større viden til at kunne gå videre i deres planer om at organisere en kornbank eller butik, som de ønsker på sigt, og som vil give dem en mulighed for at styrke deres egen og deres familiers økonomi.
* Både kvindernes og de unges nye viden om de lokale og globale miljøforhold og erfaringer med samarbejdet vil styrke deres organisation og deres selvværd.
* Med hensyn til ungegruppen vil denne blive tilført ny viden om klima, men også kompetencer i samarbejde samt give dem redskaber til at skabe/foreslå løsninger på lokale miljøproblemer (eks. affaldssortering, forarbejdning af affald) til gavn for hele befolkningen i lokalsamfundet.
* Ungegruppen vil videregive erhvervede informationer om miljø og klima til lokalsamfundet.
* Projektkoordinatorens besøg i DK har til formål at give ham fornyet viden om bl.a. affaldssortering; genbrugsmuligheder etc. En viden som han kan bringe videre til de aktive grupper, til lokalsamfundet og de kommunale myndigheder.
* Projektets omdrejningspunkt er klima og lokalmiljø, og derfor er projektbesøg (besøg fra DK) begrænset til et enkelt besøg. Under besøget vil de to IK repræsentanter bo i en camp, ejet og organiseret af en forening i landsbyen, med ansatte fra den nærliggende landsby.

Kort om International kontakt www.iknet.dk

IK har siden 2004 været og er stadig engageret i udviklingsarbejde sammen med civilsamfundsgrupper i Vestafrika (Burkina Faso og Mali – begge med støtte fra CISU, men også med støtte fra private fonde).

* De to hovedprojekter: projektet **Fil Bleu**, et udviklingsprojekt, der giver arbejde til tekstilhåndværkere og bønder, der dyrker økologisk bomuld i Burkina Faso og Mali. Støttet fra 2004 – 2009 af CISU og nu selvfinansierende siden 2009. Se [www.filbleu.dk](http://www.filbleu.dk) og projektet **” Pouvoir pour Savoir”,** i et lokalsamfund i Mali, Mopti regionen, med kapacitetsopbygning af handelskvinder (alfabetisering, organisering, rettigheder) støttet af CISU fra 2009-2012. Lidt over 60 kvinder blev alfabetiseret. En af kvinderne er i dag hjælpelærer på den lokale skole; en anden er som den første kvinde blevet valgt til kommunal-bestyrelsen i den regionale kommune, Nando. Projektet indeholdt desuden opbygning af et sundheds-hus med skade- og fødestue. Over en længere periode samarbejdede personalet med skolens lærere om information om sundhed og hygiejne til lokalområdets befolkning. Dette sidste resulterede i at landsbyen i 2016 af UNICEF blev udvalgt blandt 33 landsbyer som den ”sundeste og reneste landsby”. Til opmuntring finansierede UNICEF en brønd og et vaskeanlæg ved landsbyens skole. Regionskommunen har nu overtaget finansieringen af sundhedshuset, mens IK fortsætter støtten til en skolekantine og et cykelværksted for unge mænd. Udover støtte fra CISU har IK modtaget støtte fra flere fonde (f.eks Oak Foundation, Erik Thunes Fond, Lauritzen F., Novo Nordisk Honorarfond, VMOK Fonden m.fl.). Nogle af IKs kompetencer er bl.a. et dybt kendskab til de vestafrikanske lande (primært Mali, Burkina Faso, Niger, Senegal, Mauritanien) samt de lokale forhold (civilsamfundsgrupper, enkeltpersoner og myndigheder, kendskab til de geografiske forhold og lokale klimaudfordringer.) Derudover besidder vi i IK de nødvendige sprogkompetencer (fransk suppleret med lokalsprog.) IKs kendskab til lokalområdet i Sine Saloum og lokalbefolkningen er blevet opbygget gennem mange ophold gennem årene og gennem forberedelse af socialantropologiske ophold med lokale som informantorer.

**Andre danske aktører i forbindelse med nuværende projektansøgning**
Thor Kure: Uddannet geograf fra RUC 1980 og økologisk landmand siden 1996. Har arbejdet teoretisk og praktisk med klima og miljøforbedringer i en menneskealder. Deltaget i IK’s rejser 2018 og 2019 til
lokalområdet i Senegal. Ellen Augustesen: Francophon. Kan derfor være med til at sikre kommuni-kationen grupperne imellem. Kender også lokalområdet fra IK’s rejser i 2018 og 2019.
Helle Rugaard: Regnskabsuddannet med kendskab til landsbyen Palmarin/Facao fra IK’s temarejse til området i 2020.

**Projektkoordinator**

Blaise Seck, født 1968, bosiddende i fiskerlandsbyen Sessene i Palamarin, på Sine

Saloumhalvøen, er en erfaren koordinator. Fra 2012 – 2015 deltog han som delvis frivillig medarbejder i et plantningsprojekt i mangroven finansieret af staten, EU og Wetland. Dette projekt sluttede i 2017 og foregik inde i deltaet ved Ile de Mar Lodge. Blaise Seck har studentereksamen og startede på universitetet i Dakar, men måtte stoppe uddannelsen pga manglende midler, da faderen døde. Blaise har indgående lokalt kendskab, og det er vores overbevisende indtryk fra møder med kvindegruppen, de unge og myndigheder, hvor både IK og Blaise Seck har deltaget, at han er meget respekteret.

IKs samarbejde med koordinator Blaise Seck er foregået siden 2015, hvor Blaise har været central i forberedelsen af ophold for danske grupper og som informant under gruppernes ophold. Vi kender Blaise som en meget stabil og kompetent samarbejdspartner. Kvindegruppen ”Hitio” kender vi fra besøg, hvor de har fortalt om deres aktiviteter til de danske rejsedeltagere.

**Projektfølgegruppe**Gruppens opgave er at medvirke til implementering og styring af projektet i samarbejde med øvrige aktører og den erfarne projektkoordinator, der skal facilitere gruppens samarbejde.

**Andre senegalesiske aktører**
Reservatgruppen har et solidt lokalt kendskab bl.a. i forhold til mangroven og tekniske erfaringer på området. Reservatgruppen deltager i projekter med plantning af mangrove længere inde i deltaet. (Finansieret af den senegalesiske stat og ECOWAS)
En kvindegruppe fra Fimela (større provinsby ca 40 km fra Sine Saloum halvøen) har konkrete erfaringer fra arbejdet med en kornbank, som de kan dele med den lokale kvindegruppe “Hitio”. Ligeledes har vi kontakt med områdets viceborgmester, som har været IKs kontakt ved den første gruppes ophold.

**Udvikling af relationer og samarbejde**

Forslag til projektet er kommet fra den lokale kvindegruppe, Hitio. To personer fra IKs bestyrelse har under et ophold i Senegal holdt møde med gruppen for at drøfte mulighederne. Efterfølgende er der holdt møde med Reservatkontoret for at foreslå deres involvering mht. vejledning og oplæring af kvinderne. Endelig er der holdt møde med Palmarin kommune for at sikre rettighederne til at plante i området. Efter disse møder blev der sammenfattet et resumé på fransk, som alle partnere var enige om, og som senere er blev formuleret til denne projektansøgning suppleret med mange samtaler via Whatsapp, der har bidraget til konkretisering af ansøgningen.

Det er IKs overbevisning, at relationerne til de to myndigheder (Palmarin Kommune og Bureau du Reserve) er god, og at forbindelsen er blevet lettere/mere uformel gennem den efterfølgende kommunikation.

Blaise Seck, koordinator for projektet samt 3 repræsentanter fra kvindegruppen har sammen med IK den daglige ledelse. Projektfølgegruppen følger den daglige ledelse ved aftalte og spontane møder. Blaise står for det lokale regnskab og kommunikerer med de danske projektkoordinatorer via Whatsapp og mails.

Før projektets start vil der blive aftalt og nedskrevet ansvars- og arbejdsområder for de involverede.

Målgrupper, mål og forventede resultater

**Primær**

**Målgruppe 1.**

Kvindegruppen ”Hitio” er den centrale samarbejdspartner. Hitio er en godkendt association, som har

ca.30 medlemmer. Mange af kvinderne er enker eller enlige, men har ofte en stor husstand, som de er hovedforsørgere og ansvarlige for.

Alle 30 kvinder er interesserede i at deltage i miljøprojektet. Kvinderne har som fællesaktivitet en musik-, danse- og sanggruppe, som lokalsamfundet og turister benytter ved festlige lejligheder eller som underholdning ved officielle møder. Kvinderne tjener penge ved disse arrangementer. En del af de indtægter, som kvinderne skaffer ved arrangementer, går til at drive en sparebank, som gruppen har oprettet.

**Sekundær**

I landsbyen Facao og omegn bor der ca. 4000 personer, og fiskeriet er det vigtigste erhverv. Plantning af mangrove vil øge fiskebestanden og dermed styrke erhvervet, idet mangroven fungerer som ”livmoder” for fiskeyngel.

**Målgruppe 2**

Ungegruppen

Ungegruppens deltagelse bygger på ca. 4 grupper à ca.20 unge af begge køn fra landsbyens forskellige kvarterer. På skift deltager de i en månedlig event, der handler om at motivere lokalbefolkningen til indsamling af og sortering af affald.

**Målgruppe 3**

Reservatkontoret

En statsorganisation med fagligt kendskab til bl.a. mangrove og mangroverestaurering. Det er reservatkontoret, der skal udpege området, hvor der skal plantes mangrove. De skal stå for, at de nye planter bliver tjenlige til udplantning, og de skal bistå kvinderne fagligt og teknisk, når der skal plantes.

**Indsatsens mål og forventede resultater**.

**Mål:** Mål: at gennemføre miljøforbedringer til gavn for hele lokalsamfundet, samt at kapacitetsopbygge kvindegruppen, ungegrupperne og teknikerne fra Reservatkontoret.

**Resultat:** at de aktive deltagere gør erfaringer med nye samarbejdsformer, som på sigt kan medvirke til, at der i fællesskab tages initiativer til nye miljøforbedringer. At derefter afsluttet projektperiode besluttes mindst 2 forhold, som der er mulighed for arbejde videre med. At det besluttes, hvem der skal være ansvarlige for kontakt til myndigheder, lokale ngo’er samt hvem, der skal undersøge de nærmere ressourcemæssige omstændigheder.

Før projektets start er der i fællesskab udarbejdet en handlingsplan, og der udfærdiges underskrevne “kontrakter” med samarbejdspartnerne og IK, hvor roller og ansvarsområder defineres.

**Projektplan**

**2021**

**Maj/juni**

Der produceres/anskaffes planter (Avicennia og Rhizophora) til senere udplantning.

**Juni.**

Koordinator på 2 ugers besøg i DK.

**Formål:** for at koordinator kan få kendskab til forskellige metoder i affaldssortering/behandling af affald og for at give den bedste inspiration til workshop både til kvindegruppen og til ungegrupperne. For at give IK lejlighed til at diskutere projektforløbene med koordinator og ikke mindst for at koordinator gennem sit studieophold i DK kan erhverve sig en ny viden, han kan give videre til samarbejdspartnerne. Det vil være forslag og idéer til eksempelvis affaldshåndtering, som ved projektets afslutning skal sammenholdes med de erfaringer, som samarbejdspartnerne har gjort i projektperioden. Viden, der skal bruges til ”at komme videre” og sikre projektets bæredygtighed.

**Juli**

2 dages workshop for kvindegruppen.

1 dags workshop for den første gruppe unge

**Formål:** Kvinderne får mulighed for at skaffe sig indsigt i klima og miljøforhold og kan se betydningen af plantningen. Workshop er tilrettelagt på et niveau, der passer kvinderne. De unge får kendskab til miljøsammenhænge i forbindelse med de praktiske aktiviteter, som består af indsamling af affald.

**August**

En gruppe unge samles igen til aktiviteten som starter med en opsamling “siden sidst”.

Plantning. 30 kvinder i 5 dage i samarbejde med 3 teknikere fra Reservatkontoret.

Repræsentanter fra Bureau de Reserve deltager.

**Formål:** Teknikerne skal deltage for at sikre, at de små træer bliver plantet korrekt, for at de unge kan få respons på deres aktivitet, for at man skal udvide kendskabet til hinanden i projektfølge-gruppen.

**September/ oktober**

Kvinderne fører tilsyn med de nyplantede træer og melder tilbage til teknikerne,

hvis der er misvækst eller andre uregelmæssigheder.

1 dags workshop for gruppe 2 af unge.

Projektfølgegruppen mødes primo oktober.

**Formål:** At give kvinderne ansvar for plantningen.

De unge får kendskab til miljøsammenhænge i forbindelse med de praktiske aktiviteter,

som består af indsamling af affald. Med udgangspunkt i diskussion i projektfølgegruppen at foretage mindre justeringer i projektet.

**Oktober**

2 dages workshop om etablering og organisering af kvindernes kornbank med besøg

og in-put udefra (2 repræsentanter fra kvindegruppe i Fimela i en anden kommune, som har haft held med at organisere en kornbank)

**Formål:** at give kvinderne gode forudsætninger mht. at drive en kornbank samt at skaffe kontakt til ressourcepersoner uden for lokalområdet.

**November**Ungegruppe 2 gennemfører indsamlingsevent.

Projektfølgegruppen mødes for at tale om forløbet. IK får via koordinatoren et kort referat af

mødet.

Ungegruppen formidler resultaterne af deres arbejde til civilsamfundet i landsbyerne Sessene og Facao **Formål:** at ungegruppen får kendskab til miljøsammenhænge i forbindelse med de

praktiske aktiviteter, som primært består af indsamling af affald. At deres viden og evt. nye idéer bliver formidlet videre til befolkningen i de små lokalsamfund.

**December**

Evaluering af 2021 - IK og koordinator kommunikerer via Whatsapp. IK laver en intern skriftlig

rapport. Projektfølgegruppen mødes og en kort rapport kommunikeres til gruppen både skriftligt og mundtligt. En artikel udkommer i IKs trykte blad som udsendes til alle medlemmer.

**Formål:** At kunne justere projektets forløb i 2022 i forhold til de erfaringer, der er gjort i 2021.

som kommunikeres til de øvrige partnere (Kvindegruppen, de unge, reservatgruppen)

**2022**

**Januar**

De første fortællinger produceres på fransk og dansk og udgives på IKs hjemmeside, samt Foreningens Facebook, samt fotos på Instagram.

**Formål:** at formidle fortællinger om miljø og klima i Sine Saloum Senegal for danskere; at give ny

viden og fortælle om projektet og deltagernes liv og levevilkår.

**Februar**

Projektbesøg hvis forholdene tillader det.

**Formål:** IK’s mulighed for at se projektresultaterne; at udvikle og udveksle idéer mht klimaforbedringer på lokalt plan samt diskutere og sammen vurdere eventuelle justeringer i projektets sidste periode og ikke mindst diskutere, hvordan aktiviteterne kan fortsætte, også efter at støtten er udløbet. Projektbesøget ledsages evt. af en rejsegruppe, der for egen regning har fået tilbuddet om at deltage, og med egen øjne opleve et miljøprojekt og tale med projektdeltagerne.

**Marts**

En ungegruppe fortsætter deres aktiviteter i samarbejde med koordinator og der evalueres på

resultaterne sammen med koordinator.

**April**

En ungegruppe fortsætter deres aktiviteter i samarbejde med koordinator.

**Formål:** Teknikerne skal deltage for at sikre, at de unge kan få respons på deres aktivitet.

**Maj/juni/juli**

Der produceres planter (Avecennia) til senere udplantning.

Projektfølgegruppen mødes for i fælleskab at lave en opsamling - “siden sidst”.

**Formål:** at have tilstrækkeligt med småplanter til at dække 5 ha.

**August**

Plantning. 30 personer i 5 dage i samarbejde med 3 teknikere fra Reservatkontoret.

**Formål:** at tilplante 5 ha med unge mangrovetræer.

**September/oktober**

Kvinderne fører tilsyn med de nyplantede træer og melder tilbage til teknikerne, hvis der er misvækst eller opstår andre uregelmæssigheder.

**Formål**: at bevare de nyplantede træer og give kvinderne mulighed for at tage ansvar

**Oktober**

2 dages workshop om etablering og organisering af kvindernes kornbank med besøg og in-put udefra. Kvindegruppen har møde med repræsentanter fra Fimela kvindegruppe, hvor kvinder fra ”Hitio” får redskaber til at lave en konkret plan mht. hvordan de vil etablere, organisere og administrere en fremtidig kornbank.

**Formål:**

At kvinderne bliver kapacitetsopbygget til at arbejde videre med deres planer om en kornbank.

**November**

Ungegruppen afholder den sidste event. Ungegruppen formidler resultaterne af deres arbejde til civilsamfundet i landsbyerne Sessene og Facao

Derefter 1 dags workshop, hvor resultater, ændringer, effekten vurderes.

**Formål:** At de unges viden og evt. nye idéer bliver formidlet videre til befolkningen i de små lokalsamfund.

At ungegruppen sammen med koordinatoren og repræsentanter for kvindegruppen kan blive rustet til et møde med kommunen og myndighederne fra reservatkontoret, hvor formålet er at foreslå tiltag til forbedringer inden lokalmiljøet.

**December**

Samarbejdspartnerne afholder møde i projektfølgegruppen for at evaluere projektet.

De sidste historier produceres til hjemmesider og sociale midler.

**Formål**: at drøfte, hvordan projektet eller dele af det kan fortsætte og hvilke evt. miljøforbedringer, der kan være mulighed for i fremtiden.

**Januar**

Koordinator og projektfølgegruppe rapporterer til IK.

**Forventede forbedringer og styrkelse af kapacitet**

Plantning af mangrove vil få betydning for fiskernes erhverv, idet mangrove er en biotop, der favoriserer tilvækst og giver bedre levevilkår for fiskeyngel, hvorved fiskernes fangst kan forøges.

De unge, som melder sig til eventen, vil deltage på en workshop, hvor der vil blive oplyst om klima og miljøproblemer med særlig fokus på plastikforureningen, som fiskerbefolkningen i Sine Saloum har tæt inde på livet, og som er en stor trussel for erhverv og havmiljøet. Den nye viden og den praktiske ageren vil give de unge nogle redskaber til at udbrede viden om forholdene til deres familier og til øvrige voksne. Kvindegruppen og ungegruppen vil bl.a. gennem samarbejdsformen, hvor de tre grupper mødes, få selvtillid og kompetencer, som de kan bruge i kontakt med myndigheder og bl.a. med henblik på at skabe nye arbejdsmuligheder for unge.

Miljøet. Forøgelse af træer vil medvirke til at forhindre, at havvandet trænger yderligere op i

mangroven og ødelægger økobalancen samt fjerner land.

Tilvækst af træer vil med tiden give mulighed for at høste brænde til husholdningen. Mangrove optager mere CO2 end almindelig skov.

**Indsatsens strategi**

De strategiske ydelser er plantning af mangrove, samt at kapacitetsopbygge de unge til a forstå, hvorfor affaldet skal indsamles, så de kan fokusere på oplysning om plastikforurening. At give kvindegruppen mulighed for at erhverve sig viden om, hvordan man kan organisere og etablere en kornbank.
Kvindegruppen Hitio står for plantningen af mangrove under vejledning af teknikerne fra reservatkontoret, der også kapacitetsopbygges via samarbejdet.

Handlingsplanen skal ses som en del af projektets strategi, da samarbejdet målgrupperne imellem bidrager til at de deltagende parter kapacitetsopbygges.

**Opsamling af erfaringer**

Kontakt og monitorering vil foregå via whatsapp og samtaler på Skype med koordinator, samt med et projektbesøg i sidste halvdel af perioden. I forbindelse med IKs samarbejde i Mali og Burkina Faso har vi gode erfaringer med kommunikation via Whatsapp.

**Formålet med oplysningsarbejdet.**

Er at gøre danskere opmærksomme på at klima- og miljøproblemer er globale, og at der også uden for Europa er klimaforbedrende initiativer.

**Hvilke målgrupper oplysningsarbejdet er rettet mod.**

IKs medlemmer, følgere på sociale medier, besøgende på Folkemødet og kulturarrangementer som f.eks. Nordisk musikfestival.

**Virkemidler**

Vi vil oplyse om projektet på IKs hjemmeside, på Facebook og Instagram. Dette vil ske løbende, idet vi vil modtage fotos og beretninger fra koordinator. (Dette har vi gode erfaringer med fra IKs andre projekter i Mali og Burkina Faso). Desuden vil vi synliggøre projektet via et postkort, som skal kunne deles ud på f.eks. Folkemødet eller i forbindelse med andre oplysningsarrangementer.

I IK arbejder vi med rejser som formidling. Vi vil, hvis forholdene gør det muligt, arrangere en rejse for danskere, evt. i forbindelse med projektbesøget. Deltagerne vil for egen regning få tilbudt et ophold i landsbyens camp i Sessene. De vil få mulighed for at træffe projektdeltagerne, høre om deres erfaringer, lære forholdene at kende og dele viden.